b'\n_START_ARTICLE_\nBaronia que fou d\'en Guillem d\'Enten\xc3\xa7a\n_START_PARAGRAPH_\nBaronia que fou d\'en Guillem d\'Enten\xc3\xa7a \xc3\xa9s el nom amb qu\xc3\xa8 es va con\xc3\xa8ixer inicialment una senyoria que l\'any 1313 Guillem d\'Enten\xc3\xa7a havia cedit en convinen\xc3\xa7a al rei Jaume II, que es va fer efectiva el 1321 en morir Guillem. Estava formada per diferents territoris de les actuals comarques del Priorat, el Baix Camp i la Ribera d\'Ebre, que havien passat per mans dels llinatges Castellvell i Enten\xc3\xa7a des que van ser conquerides pel comtat de Barcelona al segle XII. Cal no confondre aquesta baronia amb la baronia d\'Enten\xc3\xa7a que van posseir altres branques de la fam\xc3\xadlia Enten\xc3\xa7a al llarg dels segles. Amb el pas del temps, el nom que va restar a la documentaci\xc3\xb3 va ser simplement "baronia d\'Enten\xc3\xa7a".\n_START_SECTION_\nEvoluci\xc3\xb3\n_START_PARAGRAPH_\nL\'antiga baronia nom\xc3\xa9s va romandre tres anys sota la senyoria directa del rei. El 1324 es va fer evident que la seva adquisici\xc3\xb3 havia format part de la pol\xc3\xadtica del rei Jaume II de recollir antigues senyories per usar-les com a patrimoni per als seus fills no hereus._NEWLINE_Per aix\xc3\xb2, el 6 de maig de 1324 Jaume II va atorgar un document pel qual creava una senyoria, anomenada comtat de les Muntanyes de Prades, que estava formada. entre altres, pels llocs de Prades, Vilanova de Prades, Ulldemolins, Albarca, Cornudella, Siurana, Arbol\xc3\xad, Vilaplana, la Mussara, Mont-ral, la Riba, Farena, Capafonts, la Febr\xc3\xb3, l\'Aleixar i Maspujols, a m\xc3\xa9s de part de la jurisdicci\xc3\xb3 dels territoris eclesi\xc3\xa0stics de Bonrep\xc3\xb2s, Escaladei (Torroja del Priorat, Gratallops, Poboleda, la Morera, Porrera i la Vilella Alta), Poblet (el Vilosell, la Pobla de C\xc3\xa9rvoles i Vallclara) i d\'una part del bisbat de Tortosa (baronia de Cabassers, amb les viles de la Bisbal de Falset, Margalef, Cabassers, la Vilella Baixa i la Figuera)._NEWLINE_A aquest comtat hi afegia "la baronia que fonch del noble en Guillem d\'Enten\xc3\xa7a". Totes dues senyories juntes, les va cedir al seu fill Ramon Berenguer. Aquest rebia l\'alta i la baixa jurisdicci\xc3\xb3, el mer i mixt imperi, mentre que el rei es reservava el superior domini._NEWLINE_Des d\'aquest moment fins a la fi del r\xc3\xa8gim senyorial al segle XIX, la sort d\'ambdues senyories aniria sempre unida i es van anomenar gen\xc3\xa8ricament comtat de les Muntanyes de Prades i baronia d\'Enten\xc3\xa7a. Van estar primer en mans dels descendents de Jaume II (els infants Ramon Berenguer i Pere) i els descendents d\'aquest \xc3\xbaltim. Al segle XV va unir-se a les senyories dels Cardona i, al segle XVII, al ducat de Medinaceli, motiu pel qual la documentaci\xc3\xb3 generada pel comtat i baronia es conserva a l\'Archivo Ducal de la Casa de Medinaceli, amb una c\xc3\xb2pia dipositada al monestir de Poblet.\n_START_SECTION_\nTerritoris\n_START_PARAGRAPH_\nEn el moment en qu\xc3\xa8 va arribar a mans de Jaume II, la baronia estava formada pels castells i viles d\'Altafalla, Falset, M\xc3\xb3ra d\'Ebre i Tivissa. En canvi, els castells i llocs de Mar\xc3\xa7\xc3\xa0, Garcia i Pratdip van quedar-ne fora perqu\xc3\xa8 Guillem se les havia reservat. No va ser fins uns anys despr\xc3\xa9s, quan la baronia ja s\'havia integrat amb el comtat de les Muntanyes de Prades i ja estava en mans del comte Pere, que Garcia va ser venut, el comte el va comprar per dret de fadiga i el va integrar a la baronia. Pel que fa a Mar\xc3\xa7\xc3\xa0 i Pratdip, en els primers anys el domini \xc3\xbatil estava en mans dels marmessors de Guillem d\'Enten\xc3\xa7a, mentre que el rei (i, despr\xc3\xa9s, el comte Ramon Berenguer) nom\xc3\xa9s en tenien el domini directe._NEWLINE_En temps de l\'infant Pere, la capital del comtat i baronia es va situar a Falset (on probablement va n\xc3\xa9ixer la seva filla Elionor, reina de Xipre). El castell va ser convertit en resid\xc3\xa8ncia del comte i la seva cort, i s\'hi va instal\xc2\xb7lar la cancelleria comtal, creada a imatge de la cancelleria reial. Gaireb\xc3\xa9 amb seguretat, a dins del castell s\'hi va instal\xc2\xb7lar la Casa de les Mines, que centralitzava el control de la plata que s\'explotava a les mines dels actuals termes de Bellmunt i Falset._NEWLINE_Per\xc3\xb2 el comte Joan, successor del seu pare, va donar m\xc3\xa9s import\xc3\xa0ncia a M\xc3\xb3ra d\'Ebre. M\xc3\xa9s endavant, l\'amplitud dels interessos dels comtes (ja vinculats als llinatges Cardona i Medinaceli) va situar la seva vida quotidiana lluny d\'aquest territori.'